runetrust/blame-folketinget-dk huggingface dataset:
Pernille Vermund (LA), 2024-11-19:
Vi står over for et vigtigt valg: Skal vi være en nation af kustoder, der lever af at fremvise, hvad vi kunne engang, imens vi nøje kontrollerer, at andre ikke løber med vores værdier?
Jeg er ikke i tvivl.
Vi skal leve, forsvare og videregive vores danske værdier, vores frihed, kreativitet og virkelyst.
I Liberal Alliance værdsætter vi vores kultur og historie, men vi ønsker ikke at deponere alt det, vi kan og er, på landets museer.
Det er ikke godt nok, at kommende generationer af danskere kan fortælle fine historier om et virkelystent folk af selvstændige erhvervsdrivende, der engang levede på den danske jord.
Derfor skal vi skabe bedre rammer for dansk erhverv, ikke mindst for iværksættere og selvstændige erhvervsdrivende.
Iværksættere skaber arbejdspladser, innovation og velstand, som kommer os alle sammen til gavn.
Det er iværksættere, der skal skabe fremtidens virksomheder og forretningsidéer.
De er en væsentlig del af forudsætningen for, at vi har råd til at forbedre vores velfærdssamfund.
Derfor har vi brug for, at flere danskere vælger at blive selvstændige og starte egen virksomhed.
Nye idéer, produkter og virksomheder skabt af iværksættere er helt afgørende for at sikre Danmarks fremtidige arbejdsmarked.
Danmark havde i 2019 ca. 200.000 selvstændige erhvervsdrivende og knap 3 millioner lønmodtagere.
Den udvikling skal vi have vendt.
I forsommeren indgik vi en vigtig aftale for dansk iværksætteri.
Nærværende lovforslag er endnu en udmøntning af den aftale.
Forslaget har til formål at gøre det lettere for iværksættere at skaffe kapital til deres virksomhed.
Det skal ske ved at muliggøre såkaldt equity crowdfunding i anpartsselskaber og sænke adgangsbarriererne for iværksættere, der ønsker at drive virksomhed i et selskab med begrænset hæftelse, ved at sænke kapitalkravet til anpartsselskaber fra 40.000 til 20.000 kr.
Liberal Alliance støtter forslaget.
Helle Bonnesen (KF), 2024-11-19:
L 70 handler om adgang til en basal erhvervskonto for erhvervsdrivende foreninger, og det er jo en dagsorden, som har fyldt rigtig meget for os alle sammen her i salen.
Det Konservative Folkeparti har også tidligere støttet tanken om, at alle bør have denne her ret, og det står vi ved.
Det har samtidig også været vores klare holdning og klare kommunikation, at det er vigtigt, at vi får det hegnet ordentligt ind, for vi skal være sikre på, at der er realistiske forhold for alle.
Som vi ser forslaget, er det måske ikke helt på plads endnu.
Der er nogle forhold, som vi mener skal belyses, inden vi stemmer det endeligt igennem.
Der har været nævnt flere eksempler, nogle af dem er gengangere, men jeg føler trang til at skulle sige »de« her.
Nummer et handler om branche: Kan en bank afvise en kunde, simpelt hen med henvisning til at den ikke har de fornødne kompetencer til at servicere den her kunde?
Nummer to handler om geografi: Hvordan skal forholdene for lokale pengeinstitutter være?
Hvis nu en butik, der sælger surferudstyr i Klitmøller, henvender sig til Middelfart Sparekasse, skal sparekassen så have ret til at henvise til, at de ikke har noget lokalkendskab til Cold Hawaii?
Det kunne f.eks. være en branche med meget stort brug af automater eller, som det også er nævnt, restaurationsbranchen, hvor en enkelt restaurant kan ligge inde med mange kontante indbetalinger og samtidig stå med det forhold, at et pengeinstitut skal afvise kontantindbetalinger, der overstiger 20.000 kr. pr. måned.
Og når vi så har proppen af, er vi også positive over for at se på, om vi ikke kunne ændre lidt på sagsbehandlingen, som i dag er meget skrap og ligger på de 10 dage.
I forlængelse af de eksempler her har vi behov for at diskutere videre i udvalgsbehandlingen og også stille en række spørgsmål, og det kommer vi til, så det vil indgå som en samlet vurdering.
Karin Liltorp (M), 2024-11-19:
Tak for ordet.
Jeg kan fornemme, at det er vikarernes dag heroppe på talerstolen.
Jeg er også vikar, men ikke desto mindre kan jeg ligesom SF's ordfører sige, at jeg er stolt over at skulle stå på mål for det her lovforslag, for om noget er de frivillige foreninger, der findes i Danmark, min helt store hjertesag, også at skaffe bedre rammer til dem, og det er vi med til at gøre med det her lovforslag.
Vi tager nemlig et vigtigt skridt for at styrke rammerne for både erhvervsliv og civilsamfund i Danmark.
Det skal være nemt at drive virksomhed og forening i Danmark.
Mange små aktører oplever dog udfordringer med at få en simpel konto, og det er jo netop noget, der kan være med til at tage livet af folk, og det kan være med til at tage entusiasmen ud af de mange små frivillige organisationer, der bare vil have lov til at udføre deres kerneopgaver.
Med det her lovforslag sikrer vi, at bankerne forpligtes til at tilbyde konti på objektive vilkår uden unødige krav eller høje gebyrer.
I Moderaterne mener vi, at lige adgang til finansielle tjenester er fundamentet for et dynamisk og konkurrencedygtigt erhvervsliv.
Der er andre elementer af aftalen, som Socialdemokratiets ordfører så dygtigt har redegjort for, så jeg vil også holde mig til delen her om digitale erhvervskonti.
Så jeg vil slutte med at sige, at L 70 er et fremadskuende og nødvendigt forslag, der understøtter vækst, modernisering og bæredygtighed.
Moderaterne støtter forslaget og ser det som et skridt i retning af et Danmark, der er åbent over for muligheder og rustet til fremtiden.
Tak for ordet.
Pernille Vermund (LA), 2024-11-19:
Tak for ordet.
Nærværende lovforslag er en udmøntning af aftalen for dansk iværksætteri, som vi indgik i forsommeren.
I Liberal Alliance er vi med i iværksætteraftalen, og vi vil gerne gøre det lettere at være erhvervsdrivende i Danmark, men lovforslaget, som det er fremsat, indeholder nogle udfordringer.
Dem vil vi søge løst i lovbehandlingen med en række ændringsforslag.
Det er ikke rimeligt.
Nogle banker dækker hele landet, mens andre primært er forankret lokalt.
Det skal de også have lov til at være i fremtiden.
Banker må gerne være lokale.
For det andet skal banker ligesom alle andre virksomheder have mulighed for at afvise kunder, som falder uden for bankernes egen forretningsmodel.
Ligesom en butik selv bestemmer, hvilke varer den har på hylderne, skal banker også have lov til at afgrænse deres forretning.
Det vil styrke kampen mod kriminalitet, at banker ikke tvinges til at have kunder fra en branche, man intet kendskab har til, og som man har valgt fra i sin forretning.
For det tredje bør 10-dagessagsbehandlingsfristen udvides til, at det er minimum 20 dage, efter at relevant materiale er modtaget.
Når bankerne tager imod en kunde, skal banken overholde en lovgivning og igennem en proces, som vi her i Folketinget har vedtaget.
Det er bl.a. krav i den efterhånden omfattende hvidvasklov, som skal overholdes.
Det kræver en grundig proces.
Og man kan jo spørge sig selv, hvor mange offentlige institutioner der selv ville kunne overholde en 10-dagesfrist på noget som helst.
Jeg tror, det er få.
Branchen siger selv, at de mener at kunne klare en sagsbehandlingstid på 20 dage, og derfor bør tidsfristen forlænges fra 10 til minimum 20 dage, fra alt relevant materiale er modtaget fra kunden, så de nødvendige oplysninger kan indhentes og bearbejdes.
Endelig ser vi et misforhold mellem den nuværende kontantregel og det forhold, at man med lovforslaget, som det er fremsat, giver pengeinstitutter mulighed for at afvise kontantindbetalinger, der overstiger 20.000 kr. pr. måned.
Det er problematisk, fordi vi på den ene side med kontantreglen kræver af de erhvervsdrivende, at de ubegrænset skal tage imod kontanter, imens bankerne på den anden side med nærværende lovforslag kun i begrænset omfang forpligtes til at tage imod kontanter fra de erhvervsdrivende kunder.
I praksis kan begrænsningen på de 20.000 kr. om måneden betyde, at erhvervsdrivende kan tvinges til at have væsentlige kontantsummer liggende, hvilket øger risikoen for bl.a. tyveri.
Og nej, løsningen er naturligvis ikke at afskaffe kontanter.
Tak for ordet.
Kim Edberg Andersen (DD), 2024-11-19:
Tak for det, formand.
Først vil jeg lige sige, at jeg er her som vikar, fordi vores normale ordfører desværre er forhindret.
Jeg kommer ikke til sådan at opremse alle de positive ting.
Jeg synes, de to foregående ordførere har gjort det rigtig godt.
Jeg kan sige, at Danmarksdemokraterne kommer til at stemme for lovforslaget, på betingelse af at det bliver justeret.
I Danmarksdemokraterne har vi simpelt hen længe været bekymrede over, at det er for svært for små og mellemstore virksomheder at få adgang til en erhvervskonto, hvilket jo er hele forudsætningen for at kunne drive en virksomhed.
Den bekymring er kun blevet bekræftet, når man læser høringssvarene, hvorfor Danmarksdemokraterne ser positivt på lovforslagets intention om at styrke adgangen til en erhvervskonto.
Derudover vil jeg sige, at lovforslaget indeholder et problematisk element for os.
Lovforslaget lægger op til, at pengeinstitutter kan afvise kontantindbetalinger, der overstiger 20.000 kr. pr. måned.
Med den nuværende kontantregel skal erhvervsdrivende ubegrænset tage imod kontanter, mens banker kun i begrænset omfang er forpligtet til at tage imod kontanter fra de erhvervsdrivende.
Det betyder, at f.eks. restauranter, hoteller, barer, spilleautomathaller simpelt hen kan ende med at ligge inde med ret store kontantsummer, hvilket igen kan skabe risiko for tyveri og utryghed blandt forretningsdrivende.
Såfremt der bliver set velvilligt på de to ting, kommer Danmarksdemokraterne til at stemme for forslaget.
Louise Elholm (V), 2024-11-19:
Jeg er helt overbevist om, at man kun minimumsimplementerer det, man skal, og jeg er sikker på, at det, der er, giver rigtig god mening.
Men hvis ordføreren er i tvivl om det, vil jeg jo råde ordføreren til at stille nogle spørgsmål, så ordføreren kan få det afklaret, for det er trods alt bedre end at spørge mig som ordfører.
Peter Kofod (DF), 2024-11-19:
Jeg er jo fuldstændig enig i alt det, som Venstres ordfører siger om en erhvervskonto, og det håber jeg da at alle i Folketinget vil kunne se sig selv i.
Når jeg alligevel tager ordet, er det, fordi en del af lovforslaget jo også handler om en EU-forordning om grønne obligationer.
Venstre har jo sagt, at man er Danmarks mest proeuropæiske parti, og det er sådan noget, der i hvert fald får mine alarmklokker til at ringe, når jeg læser lovforslaget, altså at jeg ser: Hov, der var også lige noget om en EU-forordning, det må jeg hellere lige dykke ned i.
Så jeg vil bare høre Venstres ordfører, om man sådan kan betrygge sådan en som mig, der er dybt, dybt EU-skeptisk langt ind i marven af mine knogler, i, at man ikke lige pludselig får et eller andet ekstra EU-uvæsen, som man ikke lige havde set komme, på sig.
Louise Elholm (V), 2024-11-19:
Tak for ordet.
Jeg er stødt på mange frivillige foreninger rundtom i landet, som har fortalt mig, at de følte, at de stødte panden mod en mur, når de ville have en bankkonto, og det samme har jeg også hørt fra nogle erhvervsdrivende.
Det er selvfølgelig dybt problematisk, at man som lovlydig borger, forening eller erhvervsdrivende har svært ved at få en erhvervskonto.
Over for det hensyn er der selvfølgelig også et andet hensyn, nemlig at bankerne skal sikre sig, at deres kunder har rent mel i posen.
Det er derfor ikke hensigtsmæssigt, at de bliver tvunget til at give en virksomhed, der bruges til hvidvask, en erhvervskonto.
På den ene side har en forening eller en virksomhed ret til en erhvervskonto, og samtidig kan banken beskytte sig mod virksomheder, der bruges til hvidvask.
Jeg er bevidst om, at der kan være bekymringer for, om det nu også holder.
Er det på den ene side restriktivt nok?
Eller er det måske for restriktivt?
Men jeg tror, at vi er lykkedes med at finde balancen i det her forslag.
Og jeg håber på, at det vil gøre det lettere for mange af de små frivillige foreninger, hvor folk knokler med at få foreningen til at køre, og som er der til gavn for det lokale samfund, altså at de nu i fremtiden vil få lettere ved at drive deres forening uden at være tvunget til cigarkasseløsninger, fordi de ikke kan få en bankkonto.
Samtidig vil jeg lige bemærke, at jeg også synes, det er vigtigt og rigtig positivt, at regeringen har lyttet til de bekymringer, der var i høringen, for, om det var en stor nok kreds af banker, der var omfattet af pligten til at give en erhvervskonto.
Man har imødekommet de bekymringer, der var, og det er vi meget positive over for.
Venstre støtter lovforslaget.
Birgitte Vind (S), 2024-11-19:
Tak for det, formand.
Vi skal behandle L 70, som jo er et fantastisk godt lovforslag, for med det her lovforslag sikrer vi først og fremmest små danske erhvervsdrivende, men ikke mindst danske foreninger, retten til en basal erhvervskonto.
Det ved vi er så vigtigt.
Det er noget, vi som politikere er blevet mødt med
mange gange har været et behov, og det har været alt, alt for svært for særlig foreninger at oprette konti.
Når man læser høringssvarene til lovforslaget, er der også rigtig stor opbakning til den her del af forslaget, og med de små justeringer, der har været på baggrund af høringssvarene, er der fundet nogle rigtig gode løsninger.
Nu bliver det simpelt hen muligt og meget nemt at få oprettet en basal erhvervskonto, også for foreninger, der ikke har et cvr-nummer, og hvor der som standard så maksimalt kan indsættes 20.000 kr. om måneden.
Vi skal i det her land have flere iværksættere, og derfor har det jo simpelt hen ikke været godt nok, at mange er blevet afvist i deres møde med banken, for en basal betalingskonto spiller en nøglerolle, og det er helt afgørende for, at man kan starte en virksomhed eller drive en forening.
Derfor er en konto et af de første skridt på vejen.
Alle os, der sidder her, ved jo også, at Danmark er et foreningsland.
Tiden skal bruges på at skabe aktivitet, der giver værdi for børn, unge, voksne og ældre, men alt for mange foreningsaktive oplever i stedet bøvl og bureaukrati i banken.
Det laver vi simpelt hen om på med det her lovforslag, og nu giver vi både erhvervsdrivende og foreninger retten til en basal konto.
I det her lovforslag er der også andre ting, bl.a. vil vi indføre åremålsansættelse for direktionen i Danmarks Nationalbank.
Lovforslaget sikrer også beskyttelse af sikret indhold til en voldsskadeforsikring i tilfælde af en konkurs i et forsikringsselskab ved at foreslå, at Garantifonden for skadesforsikringsselskaber skal omfatte voldsskadeforsikringer.
Med forslaget ændres hvidvaskloven, så Finanstilsynet kan føre tilsyn med skadesforsikringsselskaber og disses filialers overholdelse af alle finansielle sanktionsforordninger, som EU har vedtaget imod Rusland og Belarus, og med det her lovforslag fastsætter vi også en række tilsyn og undersøgelsesbeføjelser for at sikre, at Finanstilsynet kan føre et effektivt tilsyn med overholdelse af forordningen om europæiske grønne obligationer.
Samlet set indeholder hele lovforslaget en række elementer, der fører flere sikkert ind i fremtiden og sikrer de danske forpligtelser internationalt.
Som sagt er vi i Socialdemokratiet rigtig begejstrede, ikke mindst for den basale erhvervskonto, som nu kommer små forretningsdrivende og Foreningsdanmark til gode.
Socialdemokratiet kan stemme for forslaget.
Tak for ordet.
Morten Bødskov (S), 2024-11-19:
Tak for det, formand, og tusind tak for en forbilledlig debat og den positive modtagelse af forslaget her.
Som det er sagt flere gange, har Færøerne og Danmark jo et helt særligt og tæt historisk bånd, og det er vigtigt for regeringen at fortsætte det tætte og tillidsfulde samarbejde mellem Færøerne og Danmark.
Derfor er jeg også glad for det skridt, vi nu tager.
Der har på Færøerne længe været et ønske om, at Investeringsfonden for Færøerne overdrages til de færøske myndigheder.
Det har været et ønske fra skiftende færøske landsstyrer.
I januar 2024 indgik regeringen og Færøernes Landsstyre så en hensigtserklæring om netop det.
Med lovforslaget følger vi så op på hensigtserklæringen.
Det betyder, at fonden fra den 1. januar 2025 formelt er overdraget helt til de færøske myndigheder.
Det sker, som man kan se af forslaget, ved at der indsættes en ny § 1 a i loven.
Herefter, som det også har været sagt heroppefra, er det så op til de færøske myndigheder at træffe beslutningerne om fonden.
Tak for en god debat, og med de ord ser jeg frem til den fortsatte behandling af lovforslaget i vores Erhvervsudvalg.
Trine Pertou Mach (EL), 2024-11-19:
Beklager, at jeg kom for sent, men det gik søreme så stærkt, fordi der var så stor enighed om opbakningen til det her forslag.
Så jeg vil bare bekræfte, at også Enhedslisten naturligvis støtter overdragelsen af investeringsfonden.
Tak for ordet, og tak for fleksibiliteten.
Sjúrður Skaale (JF), 2024-11-19:
Mange tak for det.
Da det her er en sag, som direkte vedrører Færøerne, vil jeg bruge min nyvundne ret til at holde talen først på færøsk og siden på dansk: Ja – og på dansk: ja.
Peter Kofod (DF), 2024-11-19:
Tak for det, formand.
Alle bør have ret til en basal erhvervskonto.
Om man er erhvervsdrivende, eller om man driver en lille forening eller en stor forening, siger det sig selv, at det bør man selvfølgelig have ret til.
Så den intention, der er med lovforslaget her, kan vi bakke varmt op om.
Så er der to ting, jeg har brug for at nævne, og som vi har brug for at kigge yderligere på i løbet af udvalgsbehandlingen.
Den første del handler om kontanter.
Jeg elsker kontanter.
Jeg tror, masser af mennesker i det her samfund har stor brug af kontanter og holder meget af dem, og vi har ikke tænkt os at være med til at indskrænke danskernes mulighed for at kunne bruge kontanter.
Uanset om man er en virksomhed, en forening eller en dansker, der bare gerne vil bruge dem,
synes vi, det er en ret, man skal have.
Vi holder meget af muligheden for at bruge kontanter.
Den anden del er, at man, når man bladrer det her igennem og læser det igennem, så støder på EU-forordningen om grønne obligationer.
Det er jeg nødt til at have udboret, for jeg kan sige det meget klart: Jeg bryder mig ganske enkelt ikke om EU, og jeg har ikke tænkt mig at stemme for, at vi skal have mere af det.
Så derfor har vi brug for at få sat nogle meget klare hegnspæle op for, hvad det er for en EU-regulering, der er tale om her, for vi vil ikke være med til at importere det ind ad bagvejen, uden at vi er fuldstændig klar over, hvad det er, vi stemmer om.
Det vil vi kigge på i udvalgsbehandlingen, og det vil vi tage meget alvorligt, men den grundlæggende intention om, at det skal være nemmere at få en erhvervskonto, synes vi er en god idé, så den intention kan vi bakke op om.
Katrine Robsøe (RV), 2024-11-19:
Tak for det.
Jeg tror, vi er rigtig, rigtig mange i det her samfund, der har mange og meget afgørende historier i vores liv omkring, hvordan Foreningsdanmark har været med til at forme os, vores barndom og ungdom og de fællesskaber, vi er en del af.
Samtidig tror jeg også, at rigtig mange af os herinde har hørt rigtig meget om udfordringerne, der er med at få en betalingskonto.
Jeg tror også, at rigtig mange af os herinde har hørt fra små erhvervsdrivende eller folk, der gerne ville oprette mindre forretninger, og som har haft svært ved at få lov til det.
Når vi taler om, at vi jo gerne vil have så gode rammevilkår for at oprette virksomheder som overhovedet muligt, særlig også ude i de områder, hvor der er lidt længere mellem husene, og hvis vi gerne vil sørge for at understøtte det foreningsliv, som har været med til at forme så mange af os igennem vores barndom og ungdom, så er det altså nødvendigt, at vi også tager et skridt mod at sikre rettigheden til en basal betalingskonto.
Derfor er jeg også rigtig glad for det her lovforslag.
Jeg bakker op om nogle af de bekymringer, som andre har fremført, og som jeg håber ministeren i hvert fald også vil komme ind på i sin tale – og også nogle af de udfordringer, der kan være her.
Kampen for, at vi rent faktisk får gjort det nemmere for vores foreninger at være derude i Danmark, er jo også først lige begyndt, og det her er i hvert fald et rigtig godt skridt i den rigtige retning, og derfor støtter Radikale Venstre det naturligvis.
Mads Olsen (SF), 2024-11-19:
Jeg fristes til at sige, at vi snart bare mangler at få indført lovbestemte betalingsfrister, så har vi i SF fået gennemført rigtig meget iværksætteripolitik, og det er jo altid et håb, når man udarbejder sådan et udspil.
For som et parti, der tager erhvervspolitikken rigtig alvorligt, er SF jo generelt positive over for initiativer, der fremmer iværksætteri, herunder også forbedringer af finansieringsmulighederne for små og mellemstore virksomheder, som vi ved er rygraden i dansk økonomi, som man siger på dansk.
Først og fremmest vil vi gerne fremhæve forslaget om bedre muligheder for crowdfunding.
Det er ikke bare en kilde til kapital, det er også en måde at teste markedet af på og opbygge en loyal kundebase.
Vi ser et stort potentiale i at udnytte denne moderne finansieringsform bedre, og vi er også glade for, at regeringen prioriterer dette område.
Vores eneste bekymring er, om der er tilstrækkeligt med kendskab til denne finansieringsmetode, og vi vil gerne høre, hvad ministeren har tænkt sig at gøre for at få lovforslagets gode takter ud at leve.
Desuden er det også den investeringsform, hvor den største andel af kronerne går til kvinder, som har en stor udfordring med at få nok investeringskapital.
Vi er jo også glade for, at vi får rettet lidt op på den skævhed med det her lovforslag, forhåbentlig.
Derudover ser vi også positivt på forslaget om at sænke kapitalkravet for anpartsselskaber.
Det kan gøre det lettere og billigere at starte en virksomhed, hvilket er vigtigt i en tid, hvor vi skal styrke iværksætterikultur i Danmark.
Men vi må også være realistiske og lære af tidligere erfaringer.
Da vi indførte iværksætteriselskaber, så vi, hvordan lavere kapitalkrav i nogle tilfælde blev misbrugt.
Samtidig vil vi gerne minde om, at mangelfulde finansieringsmuligheder stadig er en stor barriere for mange små virksomheder.
For finansieringen er helt afgørende for, at iværksættere kan udvikle deres virksomheder og bidrage til vækst og innovation, som vi har brug for.
Derfor mener SF, at vi ikke kan nøjes med at tage små skridt.
Så jeg vil slutte, hvor jeg startede: Vi foreslår også, at der bliver sat et loft over betalingsfrister.
For vi ser ofte, at større virksomheder bruger deres markedsmagt til at presse små virksomheder og holde på deres likviditet i uforholdsmæssig lang tid.
Det er skadeligt for de små virksomheder og bremser deres udvikling.
SF støtter lovforslaget, men vi opfordrer regeringen til at supplere det med yderligere initiativer, der sikrer bedre rammer for små og mellemstore virksomheder.
Finansieringen er afgørende, og vi har et ansvar for at skabe de bedste betingelser for de virksomheder, der skal være med til drive Danmark fremad.
Tak for ordet.
Kim Edberg Andersen (DD), 2024-11-19:
Man kan godt overraskes, når man står på talerstolen og så siger equity crowdfunding, for normalt ville formanden jo kaste sig op og sige, at vi ikke må snakke engelsk herinde.
Altså, det er jo kapitalmassefinansiering, så jeg forstår egentlig ikke, at formanden ikke har sagt det.
Nu er det sagt, og så vil jeg gå tilbage til selv lige om lidt at sige equity crowdfunding.
Forslaget har til formål at gøre det lettere for iværksættere at skaffe kapital til deres virksomhed ved at muliggøre såkaldt equity crowdfunding i anpartsselskaber og sænke adgangsbarriererne for iværksættere, der ønsker at drive virksomhed i et selskab med begrænset hæftelse, ved at sænke kapitalkravet i anpartsselskaber fra 40.000 til 20.000 kr. Danmarksdemokraterne kommer til at stemme for lovforslaget, da lovforslaget er med til at sikre et mere attraktivt iværksættermiljø i Danmark, idet anpartsselskaber får bedre muligheder for at rejse risikovillig kapital for en bredere gruppe af investorer.